Решение на Общия съд (шести състав) от 6 февруари 2019 г. — Karp/Парламент
(Дело T‑580/17)
„Публична служба — Договорно наети служители — Класиране — Член 90, параграф 2 от Правилника — Преждевременно обжалване по административен ред — Нередовност на процедурата пред административния орган — Недопустимост — Самостоятелност на способите за защита — Неподновяване на свързан с отпуск по майчинство договор за назначаване на договорно нает служител със спомагателни функции — Задължение за мотивиране — Последователни срочни договори — Злоупотреба с право — Право на изслушване — Отговорност“
1.      Жалби на длъжностните лица — Иск за обезщетение — Самостоятелност по отношение на жалбата за отмяна — Наличие на акт с неблагоприятни последици — Възможност да се предяви иск за обезщетение, без да се поиска отмяна на акта
(членове 90 и 91 от Правилника за длъжностните лица)
(вж. т. 35—39)
2.      Жалби на длъжностните лица — Предварително обжалване по административен ред — Срок за обжалване по административен ред — Изчисляване
(член 90, параграф 2 от Правилника за длъжностните лица; член 3, параграф 4 от Регламент № 1182/71 на Съвета)
(вж. т. 42)
3.      Длъжностни лица — Извъндоговорна отговорност на институциите — Условия — Незаконосъобразност — Вреда — Причинно-следствена връзка — Кумулативни условия
(вж. т. 47)
4.      Длъжностни лица — Договорно наети служители — Назначаване — Неподновяване на договор, сключен за определен срок — Задължение за мотивиране — Липса — Изключение — Решение, с което се отхвърля искането на служителя за подновяване на договора му, сключен за определен срок
(член 25, втора алинея и член 90, параграф 1 от Правилника за длъжностните лица)
(вж. т. 51 и 52)
5.      Длъжностни лица — Условия за работа на другите служители — Мерки за предотвратяване на злоупотребата, произтичаща от използването на последователни срочни трудови договори — Забрана за използване на последователни срочни договори, чийто предмет е трайното изпълнение на постоянни задачи — Последователни договори, които се отнасят до временни задачи и се сключват на различни правни основания — Допустимост
(член 1а, параграф 1 от Правилника за длъжностните лица; членове 2—5 и 88 от Условията за работа на другите служители)
(вж. т. 64—69 и 76)
6.      Длъжностни лица — Договорно наети служители — Назначаване — Подновяване на договор, сключен за определен срок — Право на преценка на администрацията — Задължение на администрацията за полагане на грижа — Отчитане на интересите на засегнатия служител и на службата — Обхват
(членове 2 и 3а от Условията за работа на другите служители)
(вж. т. 81—83)
7.      Длъжностни лица — Договорно наети служители — Назначаване — Неподновяване на договор, сключен за определен срок — Приемане на решението, без предварително да бъде дадена възможност на заинтересованото лице да изложи становището си — Липса на искане за подновяване от страна на заинтересованото лице — Нарушение на правото на изслушване — Липса
(член 41, параграф 2 от Хартата на основните права на Европейския съюз)
(вж. т. 87—92)
Предмет
Искане на основание член 270 ДФЕС, от една страна, за отмяна на решението на Парламента да класира жалбоподателя във функционална група II, степен 4, стъпка 1 във връзка с договора за назначаването му като договорно нает служител, който е сключен на 12 май 2016 г. и чийто срок изтича на 11 ноември 2016 г., и от друга страна, за обезщетение за имуществените и неимуществените вреди, които жалбоподателят твърди, че е претърпял вследствие от класирането му и от неподновяването на договора му
Диспозитив
1)
Отхвърля жалбата.
2)
Осъжда г‑н Kevin Karp да заплати съдебните разноски.